ชงครม.อุ้มไอเอ็มเอฟ ปล่อยกู้พันล้านเหรียญ
ชง ครม.วันนี้ อนุมัติ ธปท.จ่ายเงินสมทบไอเอ็มเอฟ 1,000 ล้านเหรียญสหรัฐ แก้วิกฤตโลก
26 มิ.ย. 2555

ชง ครม.วันนี้ อนุมัติ ธปท.จ่ายเงินสมทบไอเอ็มเอฟ 1,000 ล้านเหรียญสหรัฐ แก้วิกฤตโลก
แหล่งข่าวจากทำเนียบรัฐบาล เปิดเผยว่า การประชุมคณะรัฐมนตรี (ครม.) วันที่ 26 มิ.ย. กระทรวงการคลังจะเสนอให้ ครม.พิจารณาให้ความเห็นชอบให้ธนาคารแห่งประเทศไทย (ธปท.) สมทบเงินให้กองทุนการเงินระหว่างประเทศ (ไอเอ็มเอฟ) ตามโครงการ Bilateral Borrowing เป็นเงิน 1,000 ล้านเหรียญสหรัฐ หรือ 3 หมื่นล้านบาท 
กระทรวงการคลังรายงานว่า การจ่ายเงินสมทบเงินให้ไอเอ็มเอฟภายใต้โครงการ Bilateral Borrowing ซึ่งเป็นโครงการที่ไอเอ็มเอฟขอกู้ยืมเงินจากสมาชิกชั่วคราวตามความสมัครใจ วงเงิน 4-4.45 แสนล้าน SDR (Special Drawing Rights) อายุความตกลงไม่เกิน 4 ปี
ปัจจุบัน ไอเอ็มเอฟมีแหล่งเงินทุนหลักสำหรับให้กู้แก่ประเทศสมาชิกจากเงินโควตาของแต่ละประเทศสมาชิกทั้งหมด และเงินกู้พหุภาคีตามความตกลง New Arrangement to Borrow (NAB) จากประเทศสมาชิกที่มีฐานะทางเศรษฐกิจเข้มแข็ง 
ธปท.ให้ความเห็นว่า การสนับสนุนเงินสมทบในโครงการนี้จะทำให้ไอเอ็มเอฟมีเงินทุนเพียงพอสำหรับแก้ไขวิกฤตการเงินโลก และเป็นการยืนยันว่าประเทศไทยมีพื้นฐานเศรษฐกิจที่เข้มแข็งในประชาคมโลก ขณะที่เงินสมทบในโครงการนี้จะเบิกจ่ายก็ต่อเมื่อมีความจำเป็น และยังนับเป็นทุนสำรองทางการได้ทั้งจำนวน